DR fandt gamle pornofilm i kælderen - recordere.dk
DR fandt gamle pornofilm i kælderen
Den slørede baggrund er screenshot fra filmen ‘Pikant – aber Falsche adresse’. Kilde: DR
DR har fundet en historisk samling af pornofilm gemt i arkivkældrene, fra tiden hvor den slags var ulovligt.
Rygtet havde svirret længe på DR’s gange: Der ligger pornofilm ‘gemt’ væk nede i arkiverne i kælderen.
Det skulle vise sig at holde stik. I et sikret og særligt afkølet rum i kælderen under DR Byen ligger en samling på mere end 20 historiske pornofilm.
“Det er nogle film, som man har talt lidt om i krogene. De er jo også ret kuriøse”, fortæller arkivmedarbejder i DR, Oscar Rishede, til dr.dk. Det er ham der har hjulpet med at finde samlingen, så den kunne komme ud i lyset igen.
Filmenes eksistens har tilsyneladende kun hidtil været kendt blandt arkivmedarbejdere, samt den forholdsvis smalle kreds af tv-folk der arbejder med historie.
Der er tale om film der var ulovlige i sin tid. Billedpornografien blev først lovlig i 1969, så disse historiske film var ulovlige at producere, distribuere og fremvise.
Hvordan er de så endt i DR’s kælder? Det vides ikke præcist. De er registreret i DR-arkivet i 1974 under navnet ‘Meyer’s Collection’, men ingen i dag ved hvem denne Meyer var.
Filmene spænder over alt lige fra strip til hård porno, hvor intet overlades til tilfældighederne. Film med titler som ‘The Easiest Way’ (hård porno), der menes at være amerikansk fra 1925, til tyske film som Kattevask (strip) fra ca. 1939 og ‘Pikant – aber Falsche adresse’ (strip) også tysk formentlig fra 1951. Sadomasochisme er også at finde blandt emnerne, endda film der viser sex mellem folk af samme køn. Så det har været heftige sager for den tid.
Der er tale om kortfilm på mellem 3 og 10 minutters varighed, en genre der kaldes ‘stag’-film.
Eksperter DR har talt med vurderer samlingen som både vild og unik. I alt menes der på verdensplan at være produceret omkring 2.000 af disse film, fra filmens barndom og frem til 1968.
Læs artiklen fra DR Historie, med billeder fra samlingen og et smugkig på indholdet her.
Forrige artikelDømt: Optog piratfilm i biografer
Næste artikelMusiktjenesten Deezer klar på Android TV